## L’Hospital General de Castelló i altres 16 centres d’este departament reben un guardó impulsat per l’OMS i UNICEF per donar suport a la lactància materna

*** Atenció Primària i Fisabio treballen en un programa europeu per a mantindre la lactància materna exclusiva en els 1.000 primers dies de vida**

L’Hospital General de Castelló i altres 16 centres d’Atenció Primària d’este departament de salut han rebut, en un acte celebrat recentment a Madrid, el guardó de suport a la humanització del naixement i la lactància materna que impulsa la iniciativa IHAN, promoguda per l’OMS i UNICEF, pel seu treball al voltant d’este programa de bones pràctiques.

El programa IHAN proporciona a l’equip de professionals que treballen en els hospitals i centres de salut un programa d’acreditació basat en l’evidència, estructurat en diferents fases i externament avaluat, que permet i facilita la tasca d’iniciar, secundar i augmentar la duració de la lactància materna en el seu àmbit d’aplicació.

En este sentit, l’Hospital General de Castelló compta ja amb l’acreditació de la fase 3D i està treballant en estos moments per a la implementació de la fase 4D, la de més nivell.

Atenció Primària ha estructurat els centres de salut en dos grups per a l’obtenció de l’acreditació conjunta, de manera que el primer grup, format pels centres de salut Ferran el Catòlic, Gran Via, Pintor Sorolla, Sant Agustí, Borriol, Vilafranca, Benicàssim, Benlloch, Vall d’Alba i Coves de Vinromà estan a punt d’obtindre també la fase 3D.

D’altra banda, el grup format pels centres de salut 9 d’Octubre, Illes Columbretes, Raval Universitari, Palleter, Rafalafena i l’Alcora han obtingut l’acreditació inicial corresponent a la fase 1D.

**Part humanitzat**

L’objectiu de les comissions encarregades d’aconseguir estes acreditacions IHAN és adoptar pràctiques que protegisquen, promoguen i donen suport al part humanitzat i la lactància materna exclusiva des del naixement, tant en l’àmbit de l’Atenció Primària com en l’hospitalari.

Per a fer-ho, entre altres mesures, s’ha desenrotllat enguany un apartat específic en la web corporativa del departament de salut sobre lactància materna i altres recursos de suport al naixement, a més d’incrementar l’accessibilitat a la informació a través de codis QR que reben tant les mares durant l’embaràs, com els professionals sanitaris.

A més, el personal assistencial en contacte amb les mares rep formació específica en l’atenció a l’embaràs, part, període neonatal i, especialment, en lactància materna.

Un altre dels punts destacables del suport a les bones pràctiques en este àmbit és la inclusió del programa d’acreditació IHAN d’Atenció Primària en l’acció JAPrevent NCD que promou Fisabio en la Comunitat Valenciana.

Es tracta d’una acció conjunta de la Unió Europea per a la prevenció del càncer i altres malalties no transmissibles mitjançant la creació d’entorns de vida més saludables. Per a això, implementa bones pràctiques de salut basades en l’evidència científica, com en este cas la continuïtat de la lactància materna durant els primers 1.000 dies de vida.

Fecha: 06/08/2025